༄༅༔ ༔ཐུགས་སྒྲུབ་ཧཱུྃ་གི་བདེ་གཤེགས་སྤྱི་བསྐུལ་བཞུགས་སོ༔ ༔

༄༅༔ ༔ཨེ་མ་ཧོཿ ཐུགས་སྒྲུབ་བསྙེན་པའི་རྟགས་རྫོགས་ནས༔ དྲག་པོའི་ལས་སྦྱོར་བརྩམ་པའི་ཚེ༔ རིག་འཛིན་བླ་མ་ཡི་དམ་ལྷ༔ མཁའ་འགྲོ་ཆོས་སྐྱོང་བསྐུལ་བ་ནི༔ ཧཱུྃ་བྷྱོཿ
བདེ་གཤེགས་དབང་ཕྱུག་ཆེན་པོའི་བསྟན་པ་ནས༔ མར་མེ་མཛད་ཀྱི་བསྟན་པ་མ་རྫོགས་བར༔ འདས་པའི་སངས་རྒྱས་ཐམས་ཅད་དབྱིངས་ནས་བཞེངས༔ ཐུགས་དམ་
རྒྱུད་བསྐུལ་དྲག་པོའི་འཕྲིན་ལས་མཛོད༔ སྤྲུལ་སྐུ་ཤཱཀྱ་ཐུབ་པའི་ཞིང་ཁམས་འདིར༔ འགྲོ་དོན་རྒྱ་ཆེན་མཛད་པར་ཞལ་བཞེས་པའི༔ ད་ལྟ་བཞུགས་པའི་སངས་རྒྱས་
དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ བྱམས་པ་བྱོན་ནས་འཇམ་དབྱངས་བསྟན་པའི་བར༔ རྒྱ་ཆེན་ཆོས་ཀྱི་འཁོར་ལོ་བསྐོར་

༄༅༔ ༔མཛད་པའི༔ མ་འབྱོན་སངས་རྒྱས་ཐམས་ཅད་དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ ཡི་དམ་ཀུན་
འདུས་རྡོ་རྗེ་དྲག་པོ་རྩལ༔ རྩེ་གཅིག་བསྒྲུབ་པའི་ཡི་དམ་རྒྱང་མ་རིང་༔ བསྐུལ་ལོ་བསྐུལ་ལོ་ཐུགས་དམ་དབྱིངས་ནས་བསྐུལ༔ འཕྲིན་ལས་དུས་ལ་བབ་བོ་ས་མ་ཡཱ༔
རང་རིག་ལྷུན་གྱིས་གྲུབ་པའི་ཞིང་ཁམས་ནས༔ སྐུ་གཅིག་བཞེངས་པས་དཀྱིལ་འཁོར་མ་ལུས་རྫོགས༔ རྡོ་རྗེ་སེམས་དཔའི་ལྷ་ཚོགས་དབྱིངས་ནས་བཞེངས༔ ཐུགས་
དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ སྲོག་རྩའི་ལྷོ་ནུབ་མཚམས་ནས་དགའ་བའི་རྩ༔ སྤྱི་གཙུག་ཟུག་པའི་རྩ་འདབ་འབར་བ་ལ༔ སྐུ་གསུམ་བླ་མའི་ལྷ་ཚོགས་

དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ ཀླད་པ་དུང་ཁང་འབར་བའི་གཞལ་ཡས་ནས༔ ཁྲག་འཐུང་ལྔ་བཅུ་རྩ་བརྒྱད་ལྷ་ཚོགས་དང་༔ འཇམ་དཔལ་སྐུ་ཡི་ལྷ་ཚོགས་
དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ མགྲིན་པ་བུམ་བསྐྱེད་དྲྭ་བས་འབྲེལ་འདྲ་ནས༔ རིན་ཆེན་མཁའ་འགྲོའི་ལྷ་ཚོགས་མ་ལུས་དང་༔ པདྨ་གསུང་གི་ལྷ་ཚོགས་
དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ སྙིང་ཁ་ཆོས་འཁོར་པདྨ་འདབ་བརྒྱད་ནས༔ ཀུན་བཟང་ཡབ་ཡུམ་ལྷ་ཚོགས་མ་ལུས་དང་༔ རང་བྱུང་ཞི་བའི་ལྷ་ཚོགས་
དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ ལྟེ་བ་གསེར་གྱི་ཁྲིའུ་ལྟ་བུ་ནས༔ པདྨ་མཁའ་འགྲོའི་ལྷ་ཚོགས་མ་ལུས་དང་༔ བདུད་རྩི་ཡོན་ཏན་ལྷ་ཚོགས་དབྱིངས་ནས་
བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ གསང་གནས་བདེ་སྐྱོང་རྩ་འདབ་བཞིའི་སྟེང་༔ ལས་ཀྱི་མཁའ་འགྲོའི་ལྷ་ཚོགས་མ་ལུས་དང་༔ ཆེ་མཆོག་མ་མོའི་ལྷ་ཚོགས་དབྱིངས་ནས་
བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ སྲོག་རྩའི་ནུབ་བྱང་མཚམས་ནས་རྟེན་འབྲེལ་རྩ༔ བསྐོར་ཏེ་གཡས་སུ་བརླ་རྩར་ཟུག་པ་ལས༔ དྲེགས་པ་ཀུན་འདུས་ལྷ་ཚོགས་དབྱིངས་

༄༅༔ ༔ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ སྲོག་རྩའི་བྱང་ཤར་མཚམས་ནས་དྲག་པོའི་རྩ༔ རྐང་གཡོན་བརླ་རྩར་ཟུག་པའི་རྩ་སྟེང་ནས༔ སྟོབས་ལྡན་
ནག་པོའི་ལྷ་ཚོགས་དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ ༈ དུས་གསུམ་བདེ་གཤེགས་མ་ལུས་འདུས་པའི་སྐུ༔ དྲག་པོའི་ཚུལ་གྱིས་དྲེགས་པ་ཐམས་ཅད་སྒྲོལ༔
རྡོ་རྗེ་གཞོན་ནུའི་ལྷ་ཚོགས་དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ སྐུ་མདོག་མཐིང་ནག་རབ་ཏུ་བརྗིད་ཅིང་རྔམ༔ ཕྱག་གཡས་གནམ་ལྕགས་རྡོ་རྗེ་རྩེ་དགུ་ལས༔
འབར་བ་ཁྲོ་བཅུའི་ལྷ་ཚོགས་དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ ཞལ་གདངས་ཧཱུྃ་གི་གད་མོ་ཕྱོགས་བཅུར་སྒྲོག༔ ཕྱག་གཡོན་གསེར་གྱི་དྲིལ་བུ་འབར་བ་ལས༔
ཁྲོ་མོ་བཅུའི་ལྷ་ཚོགས་དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ རལ་པ་ཁམ་ནག་གྱེན་སྒྲེང་ཐོད་སྐམ་བརྒྱན༔ ཟབ་ཆེན་བེར་སྨུག་བརྗིད་པའི་ན་བཟའ་གསོལ༔ དཔའ་
བོ་དཔའ་མོའི་ལྷ་ཚོགས་དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ དུར་ཁྲོད་ཆས་བརྒྱད་ལེགས་སྤྲས་འབར་བའི་སྐུ༔ ཞབས་གཉིས་དོར་སྟབས་མེ་དཔུང་ཀློང་ན་

བཞུགས༔ ཆོས་སྐྱོང་སྲུང་མའི་ལྷ་ཚོགས་དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ སྤྱན་གསུམ་དམར་ཟླུམ་ཉི་འོད་ལྟ་བུར་འབར༔ ཞལ་ནས་འབྲུག་སྒྲོག་སྟོང་གསུམ་
རེངས་པར་བྱེད༔ སྡེ་བརྒྱད་དྲེགས་པའི་ལྷ་ཚོགས་དབྱིངས་ནས་བཞེངས༔ ཐུགས་དམ་རྒྱུད་བསྐུལ་དྲག་པོའི་འཕྲིན་ལས་མཛོད༔ ཧཱུྃ༔ མ་འོངས་ལྔ་བརྒྱ་ཐ་མ་ཤར་བའི་དུས༔ བོད་ཀྱི་སེམས་ཅན་ལས་ངན་
སྤྱོད་པའི་ཚེ༔ ཁྲི་སྲོང་ལྡེའུ་བཙན་གདུང་བརྒྱུད་ཐ་མ་ལ༔ ཁྱེད་ཀྱི་ཐུགས་རྗེས་བྱིན་གྱིས་བརླབ་ཏུ་གསོལ༔ དེང་དུས་ལས་དང་རྐྱེན་གྱིས་དབང་གྱུར་པའི༔ ཕུང་བྱེད་བདུད་དང་སྲིན་པོ་དར་བ་ཡིས༔ ཆོས་
རྒྱལ་དམངས་སུ་འབེབས་པ་མི་སྐྱོབ་ན༔ རྒྱལ་བའི་ཐུགས་རྗེ་དམ་བཅའ་ཅི་ལ་དགོངས༔ འགྲོ་དྲུག་སྡུག་བསྔལ་སྐྱོབ་པར་མི་མཛད་ན༔ བྱང་ཆུབ་སེམས་དཔའི་གདུལ་བྱ་གང་ལ་དགོངས༔ བོད་ཀྱི་སེམས་
ཅན་ཐུགས་རྗེས་མི་སྐྱོབ་ན༔ པདྨ་འབྱུང་གནས་མཐུ་རྩལ་གང་ལ་བསྐྱེད༔ དམ་ཆོས་བསྒྲུབ་པའི་བར་ཆད་མི་བསྲུང་ན༔ ཆོས་སྐྱོང་སྲུང་མར་དམ་བཅའ་ཅི་ལ་མཛད༔ ཧཱུྃ༔ བཞེངས་ཤིག་ཞིང་ཁམས་སོ་
སོའི་གནས་ནས་བཞེངས༔ དགོངས་ཤིག་སྙིགས་མའི་སེམས་ཅན་དོན་ལ་དགོངས༔ གཤེགས་ཤིག་བོད་ཀྱི་རྗེ་འབངས་དོན་ལ་གཤེགས༔ དུས་གསུམ་བདེ་གཤེགས་ཡི་དམ་ལྷ་ཡི་ཚོགས༔ པདྨ་འབྱུང་

༄༅༔ ༔གནས་རིག་འཛིན་མཁའ་འགྲོ་དང་༔ ཆོས་སྐྱོང་སྲུང་མ་དམ་ཅན་གཞི་བདག་རྣམས༔ མཐུ་རྩལ་དཔུང་བསྐྱེད་བདག་གི་བསམ་པ་སྒྲུབ༔ སངས་རྒྱས་བསྟན་པ་སྙིགས་མའི་མཐའ་
ལ་ཐུག༔ བདུད་ཀྱི་སྤྲུལ་པས་འཛམ་གླིང་ཁྱབ་པར་འདུལ༔ བོད་ཡུལ་འདི་ན་སྡུག་བསྔལ་ཁྲག་མཚོ་བརྡོལ༔ ཁྲི་སྲོང་ལྡེའུ་བཙན་གདུང་བརྒྱུད་དམངས་སུ་འབེབས༔ དབེན་གནས་དགོན་པ་རྣམས་སུ་ཇག་
ཆོམ་བྱེད༔ དམག་དཔུང་འཇིགས་པས་སེམས་ཅན་གྱོད་ལས་ཕོག༔ བདུད་དང་འགོང་པོས་སྡེ་དཔོན་ཁ་ལོ་བསྒྱུར༔ དམ་ཆོས་ཚུལ་བཞིན་བྱེད་དུ་བར་གཅོད་བྱས༔ དམ་ཚིག་ཚུལ་བཞིན་བསྲུང་དུ་མ་
མཆིས་སོ༔ དམ་ཅན་བཀའ་སྲུང་མཆོད་དུ་མ་སྟེར་རོ༔ ཆོས་རྒྱལ་མངའ་ཐང་རྒྱས་སུ་འབངས་གོ་ལོག༔ བོད་ཁམས་སེམས་ཅན་བདེ་རུ་འཁྲུག་པ་དར༔ དེ་དུས་ཁྱོད་ཀྱི་ཐུགས་རྗེས་བཟུང་དུ་གསོལ༔ ཧཱུྃ༔
བདེ་བར་གཤེགས་པའི་དགོངས་པ་སྤྲིན་ལྟར་གཏིབས༔ ཁྲོ་བོ་འཇིགས་པའི་གད་མོ་འབྲུག་ལྟར་སྒྲོག༔ འགྲོ་ལ་བརྩེ་བའི་ཐུགས་རྗེས་གློ་ལྟར་འཁྱུག༔ བྱིན་རླབས་མཐུ་རྩལ་དྲག་པོ་ཐོག་ལྟར་ཕོབ༔ བདུད་
དང་འགོང་པོ་དམ་སྲི་ཤ་ཟ་དང༔ ཕུང་བྱེད་གདོན་གྱི་རིགས་རྣམས་ཐལ་བར་རློག༔ དུག་ལྔ་བྱོལ་ཉོག་རང་རྒྱུད་འཁྲུགས་པ་ཡི༔ བདུད་ཀྱི་སྡེ་དཔོན་རྒྱལ་ཕྲན་ཆམ་ལ་ཕོབ༔ ལས་ངན་རྔམ་སེམས་མེ་ལྟར་

འབར་བ་ཡི༔ དམག་དཔོན་དམག་མིའི་རང་གཤེད་རང་ལ་ཕོབ༔ སངས་རྒྱས་བསྟན་པ་བཤིག་པའི་གདོན་བགེགས་དང༔ ཆོས་རྒྱལ་དམངས་སུ་འབེབས་པའི་དགྲ་བོ་དང༔ བླ་མའི་སྐུ་དགྲ་རྣལ་འབྱོར་
དགོས་དགྲ་དང་༔ རྒྱལ་ཁམས་ཕུང་བར་བྱེད་པའི་འགོང་པོ་དང༔ རྣལ་འབྱོར་བདག་ལ་སྡང་བྱེད་དགྲ་བོ་རྣམས༔ ལུས་སེམས་བེམ་རིག་རྟེན་དང་ཕྲོལ་ལ་ཞོག༔ ཡིད་ཀྱི་བསམ་སྦྱོར་ངན་པ་སྨྱོས་སུ་ཆུག༔
ངག་གི་སྡང་དགྲ་ལྐུགས་ཤིང་བརྒྱལ་དུ་ཆུག༔ གདོས་བཅས་བག་ཆགས་ལུས་ཀྱི་ཕུང་པོ་སྒྲོལ༔ བདག་ཅག་བར་གཅོད་ཀུན་ལས་གྲོལ་བར་མཛོད༔ མ་གཡེལ་མ་གཡེལ་ཡི་དམ་ལྷ་ཡི་ཚོགས༔ མ་འདའ་
མ་འདའ་དམ་ཅན་བཀའ་སྲུང་རྣམས༔ དམ་རྫས་བདུད་རྩི་འབར་བ་འདི་བཞེས་ལ༔ ཡིད་ལ་གནག་པའི་དགྲ་བགེགས་རྡུལ་དུ་རློག༔ རྣལ་འབྱོར་དཔོན་སློབ་ཡོན་མཆོད་འཁོར་བཅས་ཀྱི༔ མི་མཐུན་རྐྱེན་
ངན་ས་ལམ་བར་ཆད་དང་༔ འཇིགས་པ་བརྒྱད་སོགས་དུས་མིན་འཆི་བ་དང་༔ ལྟས་ངན་ཕྱོགས་ངན་མ་ལུས་བརླག་པར་མཛོད༔ ཨོཾ་གུ་རུ་དེ་ཝ་ཌཱ་ཀི་ནི་བཛྲ་ཀྲོ་ཏ་ཧཱུྃ༔ ནྲྀ་ཏྲི་དུ་ཏྲི་མཱ་ར་ཡ་རྦད༔ རྦད་ཟོར་
སརྦ་བྷྱོ་བཟློག་བྷྱོ་རྦད༔ སརྦ་བཟློག་བྷྱོ༔ ཞེས་བརྗོད་ཅིང་གཏོར་མ་ལ་ཕུད་གཏོར༔ རཀྟ་སྦྲེང་༔ ཕུར་པ་࿙བདག་དང་ཕྱག་དང་ཕུར་པ་ལ་འོད་ཟེར་ཁྲོ་ཚོགས་སུ་འཕྲོས་ནས་བསྟན་པའི་དགྲ་བགེགས་དཔུང་བཅས་བརླག་པར་

༄༅༔ ༔བསམ༔ ཕྱོགས་བཅུར་བསྒྲིལ་བར་བྱའོ༔ སློབ་དཔོན་པདྨ་འབྱུང་གནས་ཀྱིས༔ མངའ་བདག་རྒྱལ་པོ་ལ་བསམ་ཡས་སུ་རྗེའི་སྐུ་དགྲ་སྒྲོལ་བའི་ཕྱིར་གསུངས་སོ༔ མ་འོངས་ཐ་མའི་
སེམས་ཅན་དོན་དུ༔ ཟང་ཟང་ལྷ་བྲག་ཏུ་གཏེར་དུ་སྦས༔ ས་མ་ཡ༔ རྒྱ་རྒྱ་རྒྱ༔ བྲག་རི་དུག་སྦྲུལ་སྤུངས་འདྲའི་སྐེད༔ བསེ་སྒྲོམ་སྨུག་པོའི་ནང་བྱང་ལྕགས་མཛོད་ནག་པོ་ནས། སྤྲུལ་སྐུ་རིག་འཛིན་ཆེན་པོས་བཏོན་པའོ།། །།